b'\n_START_ARTICLE_\nMi\xc5\xa1o Cebalo\n_START_SECTION_\n\xc5\xbdivotopis\n_START_PARAGRAPH_\nKada je imao pet godina njegov otac ga je nau\xc4\x8dio igrati \xc5\xa1ah, a s trinaest godina redovito je igrao u \xc5\xa1ahovskom klubu. Tijekom 1970-ih je istovremeno bio reprezentativac SFR Jugoslavije u \xc5\xa1ahu i brid\xc5\xbeu, ali nakon posljednjeg mjesta jugoslavenske reprezentacije na europskom prvenstvu 1979. godine, napu\xc5\xa1ta brid\xc5\xbe i posve\xc4\x87uje se isklju\xc4\x8divo \xc5\xa1ahu. Osim toga je i studirao latinski, talijanski i francuski jezik te govori nekoliko svjetskih jezika.\n_START_SECTION_\n\xc5\xa0ahovski uspjesi\n_START_PARAGRAPH_\nNa jugoslavenskom prvenstvu u Podgorici (tada Titograd) 1975. g. posti\xc5\xbee titulu majstora. Iako je titulu me\xc4\x91unarodnog majstora dobio 1978. godine, zna\xc4\x8dajnije \xc5\xa1ahovske rezultate posti\xc5\xbee nakon 1980. godine kada je nekoliko godina za redom bio me\xc4\x91u najboljom \xc5\xa1estoricom na prvenstvu SFR Jugoslavije. Najvi\xc5\xa1u \xc5\xa1ahovsku titulu, velemajstora, stekao je 1985. g. osvajanjem turnira u Gr\xc4\x8dkoj, u Kavali._NEWLINE_1985. godine na jugoslavenskom prvenstvu je bio bodovno izjedna\xc4\x8den na prvom mjestu s velemajstorom Slavoljubom Marjanovi\xc4\x87em, ali je u izravnom dvoboju s njime pora\xc5\xbeen._NEWLINE_Osvojio je mnoge turnire i sudjelovao na dvije \xc5\xa1ahovske olimpijade za Hrvatsku: prva plo\xc4\x8da 1992. g. u Manili i \xc4\x8detvrta plo\xc4\x8da 1994. g. u Moskvi. \xc4\x8cesto nastupa na Reggio Emilia turniru u Italiji, a ponekad je i glavni komentator tog turnira._NEWLINE_2009. je godine osvojio zlato na svjetskom prvenstvu za veterane te 2008. srebro na europskom prvenstvu za veterane._NEWLINE_Na 11. Europskom pojedina\xc4\x8dnom prvenstvu odr\xc5\xbeanom u Rijeci 2010. godine, Mi\xc5\xa1o Cebalo je bio slu\xc5\xbebeni komentator._NEWLINE_Kao delegat u FIDE u periodu 1991. - 1994. g. znatno je doprinio prihva\xc4\x87anju Hrvatske kao nezavisne dr\xc5\xbeave u FIDE te je ve\xc4\x87 idu\xc4\x87e godine Hrvatska nastupila na \xc5\xa1ahovskoj olimpijadi._NEWLINE_S 2500 ELO bodova Cebalo je 800. \xc5\xa1ahist svijeta i 20. u Hrvatskoj (podatci iz lipnja 2010. g.).'